
LIETUVOS RESPUBLIKOS VYRIAUSYBĖ

NUTARIMAS

DĖL VALSTYBĖS PARAMOS DAUGIABUČIAMS NAMAMS ATNAUJINTI (MODERNIZUOTI) TEIKIMO IR DAUGIABUČIŲ NAMŲ ATNAUJINIMO (MODERNIZAVIMO) PROJEKTŲ ĮGYVENDINIMO PRIEŽIŪROS TAISYKLIŲ PATVIRTINIMO IR DAUGIABUČIO NAMO ATNAUJINIMO (MODERNIZAVIMO) PROJEKTUI ĮGYVENDINTI SKIRTO KAUPIAMOJO ĮNAŠO IR (AR) KITŲ ĮMOKŲ DIDŽIAUSIOS MĖNESINĖS ĮMOKOS NUSTATYMO
2009 m. gruodžio 16 d. Nr. 1725

Vilnius

KEISTA (antraštė):

2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
Vadovaudamasi Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymo (Žin., 1992, Nr. 14-378; 2002, Nr. 116-5188; 2009, Nr. 93-3961; 2010, Nr. 125-6378; 2011, Nr. 143-6708) 13 straipsniu ir Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymo įgyvendinimo įstatymo (Žin., 2002, Nr. 116-5189; 2009, Nr. 93-3962) 22 straipsniu, Lietuvos Respublikos Vyriausybė nutaria:
KEISTA (preambulė):

1. 2011 01 26 nutarimu Nr. 101 (nuo 2011 02 06)

(Žin., 2011, Nr. 15-651)
2. 2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
1. 
KEISTA:

2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
Patvirtinti Valstybės paramos daugiabučiams namams atnaujinti (modernizuoti) teikimo ir daugiabučių namų atnaujinimo (modernizavimo) projektų įgyvendinimo priežiūros taisykles (pridedama).
2.
KEISTA:

2011 01 26 nutarimu Nr. 101 (nuo 2011 02 06)

(Žin., 2011, Nr. 15-651)
Nustatyti, kad:

2.1. NETEKO GALIOS:

2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
2.11. NETEKO GALIOS:

2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
2.2. Lengvatiniai kreditai daugiabučių namų atnaujinimo (modernizavimo) projektams (ar jų dalims) parengti ir (ar) įgyvendinti (rangos darbams atlikti ir (ar) statybos techninei priežiūrai vykdyti) teikiami su 3 procentų metinėmis palūkanomis, fiksuotomis per visą šių kreditų grąžinimo laiką.

KEISTA:

1. 2012 07 18 nutarimu Nr. 935 (nuo 2012 07 29)

(Žin., 2012, Nr. 90-4695)
2. 2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
2.3. Kaupiamojo įnašo mėnesinė įmoka, kurią apskaičiuoja bendrojo naudojimo objektų valdytojas, skirta daugiabučio namo atnaujinimo (modernizavimo) projektui parengti ir kitoms su šio projekto įgyvendinimu susijusioms išlaidoms (statybos techninės priežiūros, daugiabučio namo atnaujinimo (modernizavimo) projekto įgyvendinimo administravimo ir kitos išlaidos) apmokėti, išskyrus pagal kredito sutartį mokamas palūkanas, tenkanti buto naudingojo ploto arba kitų patalpų bendrojo ploto 1 kv. metrui, neturi būti didesnė (išskyrus atvejus, kai didesnei įmokai raštu pritaria buto ar kitų patalpų savininkas) kaip: 0,7 Lt/m2 per mėnesį, kai daugiabučio namo naudingasis plotas 3 000 kv. metrų ir daugiau, ir 1,1 Lt/m2 per mėnesį, kai daugiabučio namo naudingasis plotas mažesnis kaip 3 000 kv. metrų.
KEISTA:

2011 11 09 nutarimu Nr. 1325 (nuo 2011 11 18)

(Žin., 2011, Nr. 138-6543)
2.4. Mėnesinė įmoka, susijusi su atnaujinimo (modernizavimo) projekto investicijų apmokėjimu (įskaitant kredito grąžinimą ir palūkanas), įgyvendinus daugiabučio namo atnaujinimo (modernizavimo) projektą, tenkanti buto naudingojo ploto arba kitų patalpų bendrojo ploto 1 kv. metrui, neturi būti didesnė (išskyrus tuos atvejus, kai didesnei įmokai raštu pritaria buto ar kitų patalpų savininkas) už apskaičiuotąją pagal formulę:

I = ((Ee – Ep) x Ke / 12) x K x Kp, kur:

I – didžiausia daugiabučio namo atnaujinimo (modernizavimo) projekto įgyvendinimo įmoka (Lt/m2 per mėnesį);

Ee – skaičiuojamosios šiluminės energijos sąnaudos per metus prieš daugiabučio namo atnaujinimo (modernizavimo) projekto įgyvendinimą (kWh/ m2 per metus);

Ep – skaičiuojamosios šiluminės energijos sąnaudos per metus įgyvendinus daugiabučio namo atnaujinimo (modernizavimo) projektą (kWh/ m2 per metus);

Ke – šiluminės energijos kainos tarifas, fiksuotas konkrečioje vietovėje atnaujinimo (modernizavimo) projekto patvirtinimo dieną (Lt/kWh);

12 – mėnesių skaičius metuose (mėn.);

Kp – šiluminės energijos sutaupymo, šiluminės energijos kainos pokyčio įvertinimo paklaidos koeficientas – 1,3; 

K – koeficientas, įvertinantis investicijų dalį, nesusijusią su energiją taupančiomis atnaujinimo (modernizavimo) priemonėmis, kuris apskaičiuojamas pagal formulę: 

	
	Ien + Ikt
	

	K =
	------------,
	kur:

	
	Ien
	


Ien – daugiabučio namo atnaujinimo (modernizavimo) projekte numatytų namo energinį efektyvumą didinančių priemonių pagal Daugiabučių namų atnaujinimo (modernizavimo) programos, patvirtintos Lietuvos Respublikos Vyriausybės 2004 m. rugsėjo 23 d. nutarimu Nr. 1213 (toliau – Programa) (Žin., 2004, Nr. 143-5232; 2005, Nr. 78-2839; 2008, Nr. 36-1282; 2009, Nr. 112-4776; 2010, Nr. 72-3651; 2012, Nr. 1-1), priedą, kaina (tūkst. litų);

Ikt – daugiabučio namo atnaujinimo (modernizavimo) projekte numatytų kitų atnaujinimo (modernizavimo) priemonių pagal Programos priedą kaina (tūkst. litų).

Šios įmokos dydis galioja visam atnaujinimo (modernizavimo) projekto investicijų išmokėjimo laikotarpiui (išskyrus tuos atvejus, kai didesnei įmokai raštu pritaria buto ar kitų patalpų savininkas).

KEISTA:

1. 2011 11 09 nutarimu Nr. 1325 (nuo 2011 11 18)

(Žin., 2011, Nr. 138-6543)
2. 2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
3. 2012 07 18 nutarimu Nr. 935 (nuo 2012 07 29)

(Žin., 2012, Nr. 90-4695)
2.5. 
KEISTA:

1. 2011 11 09 nutarimu Nr. 1325 (nuo 2011 11 18)

(Žin., 2011, Nr. 138-6543)
2. 2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
Iki 2015 m. spalio 1 d. butų ir kitų patalpų savininkams apmokama arba kompensuojama:

2.5.1. 100 procentų išlaidų, skirtų atnaujinimo (modernizavimo) projektui ar jo daliai parengti, įskaitant projekto ekspertizę Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597) ir jo įgyvendinamuosiuose teisės aktuose numatytais atvejais ir projekto vykdymo priežiūrą, tačiau apmokama arba kompensuojama suma neturi viršyti 5 procentų statybos rangos darbų kainos su PVM, numatytos statybos rangos darbų sutartyje, kai daugiabučio namo naudingasis plotas didesnis kaip 3 000 kv. metrų; 7 procentų, kai daugiabučio namo naudingasis plotas nuo 1 000 iki 3 000 kv. metrų; 8 procentų, kai daugiabučio namo naudingasis plotas neviršija 1 000 kv. metrų. Kai pritaikomi tipiniai daugiabučio namo atnaujinimo (modernizavimo) projektai, kompensacija neturi viršyti 2 procentų statybos rangos darbų kainos su PVM.

2.5.2. 100 procentų išlaidų statybos techninei priežiūrai vykdyti daugiabučio namo atnaujinimo (modernizavimo) projekto įgyvendinimo laikotarpiu, tačiau ši kompensacija neturi viršyti 2 procentų statybos rangos darbų kainos su PVM, numatytos statybos rangos darbų sutartyje.

Nuo 2015 m. spalio 1 d. apmokama arba kompensuojama 50 procentų 2.5.1 ir 2.5.2 punktuose nurodytų atnaujinimo (modernizavimo) projekto ar jo dalies parengimo ir statybos techninės priežiūros išlaidų.

2.6. Iki 2015 m. spalio 1 d. butų ir kitų patalpų savininkams apmokama arba kompensuojama 100 procentų faktinių, tačiau neviršijančių 0,35 Lt/m2 per mėnesį buto naudingojo ar kitų patalpų bendrojo ploto, be PVM, atnaujinimo (modernizavimo) projekto įgyvendinimo administravimo išlaidų. Nuo 2015 m. spalio 1 d. apmokama arba kompensuojama 50 procentų šiame punkte nurodytų išlaidų.

KEISTA:

2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
2.7. 

KEISTA:

1. 2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
2. 2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
Daugiabučio namo butų ir kitų patalpų savininkams, nuo 2009 m. rugsėjo 20 d. parengusiems ir įgyvendinantiems daugiabučio namo atnaujinimo (modernizavimo) projektą (išskyrus daugiabučio namo butų ir kitų patalpų savininkus, kurie įgyvendino nuo 2009 m. rugsėjo 20 d. parengtą daugiabučio namo atnaujinimo (modernizavimo) projektą ir kuriems suteikta papildoma valstybės parama), Klimato kaitos specialiosios programos lėšomis teikiama papildoma valstybės parama kompensuojant šią investicijų, tenkančių Programos priede nurodytoms energinį efektyvumą didinančioms priemonėms, – jeigu įgyvendinus projektą pasiekiama ne mažesnė kaip D pastato energinio naudingumo klasė ir skaičiuojamosios šiluminės energijos sąnaudos sumažinamos ne mažiau kaip 40 procentų, palyginti su skaičiuojamosiomis šiluminės energijos sąnaudomis iki atnaujinimo (modernizavimo) projekto įgyvendinimo, dalį:

2.7.1. 25 procentus, jeigu statybos rangos darbų sutartis daugiabučio namo atnaujinimo (modernizavimo) projektui įgyvendinti sudaryta iki 2014 m. gruodžio 31 d. ir šis projektas įgyvendintas iki 2015 m. spalio 1 d.;

2.7.2. 15 procentų, jeigu statybos rangos darbų sutartis daugiabučio namo atnaujinimo (modernizavimo) projektui įgyvendinti sudaryta po 2014 m. gruodžio 31 d. ir (ar) šis projektas įgyvendintas po 2015 m. spalio 1 d.;

2.7.3. 15 procentų, jeigu statybos rangos darbų sutartis daugiabučio namo atnaujinimo (modernizavimo) projektui įgyvendinti sudaryta iki 2014 m. gruodžio 31 d. ir (ar) šis projektas įgyvendintas po 2015 m. spalio 1 dienos.

2.8. Bendras suteiktos nereikšmingos pagalbos dydis ir pagal Valstybės paramos daugiabučiams namams atnaujinti (modernizuoti) teikimo ir daugiabučių namų atnaujinimo (modernizavimo) projektų įgyvendinimo priežiūros taisykles butų ir kitų patalpų savininkams, vykdantiems ūkinę veiklą atnaujinamo (modernizuojamo) daugiabučio namo nuosavybės teise priklausančiame bute ar kitose patalpose, teiktinas valstybės paramos dydis neturi viršyti 2006 m. gruodžio 15 d. Komisijos reglamente (EB) Nr. 1998/2006 dėl Sutarties 87 ir 88 straipsnių taikymo de minimis pagalbai (OL 2006 L 379, p. 5), 2007 m. liepos 24 d. Komisijos reglamente (EB) Nr. 875/2007 dėl EB sutarties 87 ir 88 straipsnių taikymo de minimis valstybės pagalbai žuvininkystės sektoriuje ir iš dalies keičiančiame reglamentą (EB) Nr. 1860/2004 (OL 2007 L 193, p. 6), 2007 m. gruodžio 20 d. Komisijos reglamente (EB) Nr. 1535/2007 dėl EB sutarties 87 ir 88 straipsnių taikymo de minimis pagalbai žemės ūkio produktų gamybos sektoriuje (OL 2007 L 337, p. 35) nustatyto nereikšmingos pagalbos dydžio.

KEISTA:

1. 2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
2. 2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
2.9. Daugiabučio namo atnaujinimo (modernizavimo) projekto (ar jo dalies) parengimo paslaugos, statybos techninės priežiūros paslaugos ir statybos rangos darbai daugiabučio namo atnaujinimo (modernizavimo) projektui įgyvendinti perkami per viešąją įstaigą CPO LT, atliekančią centralizuotų viešųjų pirkimų funkcijas. Statybos techninės priežiūros paslaugos gali būti perkamos ir kitais Lietuvos Respublikos viešųjų pirkimų įstatyme (Žin., 1996, Nr. 84-2000; 2006, Nr. 4-102) nustatytais būdais.

KEISTA:

1. 2011 12 28 nutarimu Nr. 1539 (nuo 2012 01 01)

(Žin., 2011, Nr. 164-7823)
2. 2012 07 18 nutarimu Nr. 935 (nuo 2012 07 29)

(Žin., 2012, Nr. 90-4695)
3. 2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
2.10. Bendrojo naudojimo objektų valdytojas ir finansuotojas turi teisę daugiabučio namo atnaujinimo (modernizavimo) projekto ar jo dalies rengimo ir (ar) įgyvendinimo (finansavimo) tikslais kreiptis į komunalines (šilumos energijos ir (ar) karšto vandens, geriamojo vandens, elektros energijos, dujų ir panašiai) paslaugas teikiančius asmenis dėl informacijos apie daugiabučio namo butų ir kitų patalpų savininkų įsiskolinimus gavimo, o komunalines paslaugas teikiantys asmenys šią informaciją pagal gautus raštu prašymus bendrojo naudojimo objektų valdytojams ir finansuotojams suteikia nurodydami bendrą su daugiabučiu namu susijusį įsiskolinimo dydį ir pradelstų mokėjimų laiką.

KEISTA:

2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
3. NETEKO GALIOS:

2013 07 24 nutarimu Nr. 708 (nuo 2013 08 04)

(Žin., 2013, Nr. 85-4257)
4.

KEISTA (numeris):

2011 01 26 nutarimu Nr. 101 (nuo 2011 02 06)

(Žin., 2011, Nr. 15-651)
Nustatyti, kad daugiabučio namo butų ir kitų patalpų savininkų, parengusių daugiabučio namo modernizavimo investicijų projektą iki šio nutarimo įsigaliojimo pagal Valstybės paramos daugiabučiams namams modernizuoti teikimo ir investicijų projektų energinio efektyvumo nustatymo taisykles, patvirtintas Lietuvos Respublikos Vyriausybės 2004 m. rugsėjo 23 d. nutarimu Nr. 1213, ir patikslinusių jį pagal Daugiabučio namo atnaujinimo (modernizavimo) projekto rengimo tvarkos aprašo reikalavimus, daugiabučio namo modernizavimo investicijų projekto parengimo ir patikslinimo išlaidos pripažįstamos daugiabučio namo atnaujinimo (modernizavimo) projekto parengimo išlaidomis ir valstybės parama, kompensuojant šių projektų parengimo išlaidas, teikiama šiuo nutarimu patvirtintų taisyklių nustatyta tvarka.

MINISTRAS PIRMININKAS
ANDRIUS KUBILIUS
ŽEMĖS ŪKIO MINISTRAS,
PAVADUOJANTIS APLINKOS MINISTRĄ
KAZYS STARKEVIČIUS
______________

PATVIRTINTA
Lietuvos Respublikos Vyriausybės

2009 m. gruodžio 16 d. nutarimu Nr. 1725
NAUJA REDAKCIJA nuo 2013 08 04

(Žin., 2013, Nr. 85-4257)
VALSTYBĖS PARAMOS DAUGIABUČIAMS NAMAMS ATNAUJINTI (MODERNIZUOTI) TEIKIMO IR DAUGIABUČIŲ NAMŲ ATNAUJINIMO (MODERNIZAVIMO) PROJEKTŲ ĮGYVENDINIMO

PRIEŽIŪROS TAISYKLĖS

I. BENDROSIOS NUOSTATOS

1. Valstybės paramos daugiabučiams namams atnaujinti (modernizuoti) teikimo ir daugiabučių namų atnaujinimo (modernizavimo) projektų įgyvendinimo priežiūros taisyklės (toliau – Taisyklės) nustato daugiabučių namų atnaujinimo (modernizavimo) projektų įgyvendinimo priežiūros, valstybės paramos daugiabučiams namams atnaujinti (modernizuoti) teikimo daugiabučio namo butų ir kitų patalpų savininkams, taip pat daugiabučio namo atnaujinimo (modernizavimo) projekto parengimo išlaidų apmokėjimo savivaldybėms, savivaldybių programų įgyvendinimo administratoriams ir bendrojo naudojimo objektų valdytojams sąlygas ir tvarką.

2. Valstybės parama laikantis Taisyklių teikiama daugiabučių namų, pastatytų pagal statybos leidimus, išduotus iki 1993 metų, butų ir kitų patalpų savininkams, parengusiems ir įgyvendinantiems daugiabučio namo atnaujinimo (modernizavimo) projektą, pagal Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatyme (Žin., 1992, Nr. 14-378; 2002, Nr. 116-5188) (toliau – Įstatymas), Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213 (Žin., 2004, Nr. 143-5232; 2012, Nr. 1-1) (toliau – Programa), ar ją atitinkančiose savivaldybių programose, Lietuvos Respublikos Vyriausybės 2009 m. gruodžio 16 d. nutarime Nr. 1725 „Dėl Valstybės paramos daugiabučiams namams atnaujinti (modernizuoti) teikimo ir daugiabučių namų atnaujinimo (modernizavimo) projektų įgyvendinimo priežiūros taisyklių patvirtinimo ir daugiabučio namo atnaujinimo (modernizavimo) projektui įgyvendinti skirto kaupiamojo įnašo ir (ar) kitų įmokų didžiausios mėnesinės įmokos nustatymo“ (Žin., 2009, Nr. 156-7024) (toliau – Nutarimas), Taisyklėse, Daugiabučio namo atnaujinimo (modernizavimo) projekto rengimo tvarkos apraše, patvirtintame aplinkos ministro 2009 m. lapkričio 10 d. įsakymu Nr. D1-677 (Žin., 2009, Nr. 136-5963; 2011, Nr. 139-6563) (toliau – Projektų rengimo tvarkos aprašas), nustatytas sąlygas ir tvarką, jeigu įgyvendinus šį projektą pasiekiama ne mažesnė kaip D pastato energinio naudingumo klasė ir skaičiuojamosios šiluminės energijos sąnaudos sumažinamos ne mažiau kaip 20 procentų, palyginti su skaičiuojamosiomis šiluminės energijos sąnaudomis iki daugiabučio namo atnaujinimo (modernizavimo) priemonių įgyvendinimo.

3. Pasiekta pastato energinio naudingumo klasė nustatoma pastato energinio naudingumo sertifikate. Kiek sumažėjo skaičiuojamosios šiluminės energijos sąnaudos, nustatoma pagal pastato energinio naudingumo sertifikatuose, parengtuose ir išduotuose prieš daugiabučio namo atnaujinimo (modernizavimo) priemonių įgyvendinimą ir po jo, nurodytų suminės šiluminės energijos sąnaudų skirtumą.

4. Taisyklėse vartojamos sąvokos:

Daugiabučio namo atnaujinimo (modernizavimo) projektas (toliau – projektas) – pagal Projektų rengimo tvarkos aprašą ir kitus teisės aktus parengtas ir suderintas dokumentas, kurį sudaro pastato energinio naudingumo sertifikatas, parengtas ir išduotas prieš daugiabučio namo atnaujinimo (modernizavimo) priemonių įgyvendinimą, pastato energinio naudingumo sertifikatas, parengtas ir išduotas atlikus projekto įgyvendinimo pirmojo etapo darbus, jeigu projektas įgyvendinamas etapais, ir (arba) pastato energinio naudingumo sertifikatas, parengtas ir išduotas po daugiabučio namo atnaujinimo (modernizavimo) priemonių įgyvendinimo, investicijų planas ir statinio projektas (projektai), įskaitant projekto ekspertizės aktą Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597) numatytais atvejais ir projekto vykdymo priežiūrą.

Finansuotojas – bankas ar kita finansų įstaiga, suteikianti (administruojanti) lengvatinį kreditą projektui įgyvendinti Kontroliuojančiojo fondo lėšomis arba nuosavomis lėšomis (bendrojo finansavimo atveju).

Investicijų planas – projekto dalis, kurioje, remiantis pastato energinio naudingumo sertifikato ir pastato konstrukcijų fizinės būklės vertinimo duomenimis, numatomos daugiabučio namo atnaujinimo (modernizavimo) priemonės, apskaičiuojamas jų suminis energinis efektyvumas, numatoma preliminari šių daugiabučio namo atnaujinimo (modernizavimo) priemonių kaina, pateikiamas investicijų ekonominis įvertinimas ir projekto finansavimo planas.

Projekto administratorius – bendrojo naudojimo objektų valdytojas arba savivaldybės programos įgyvendinimo administratorius (toliau – Projekto administratorius).

Kitos Taisyklėse vartojamos sąvokos apibrėžtos Lietuvos Respublikos civiliniame kodekse (Žin., 2000, Nr. 74-2262), Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatyme, Lietuvos Respublikos statybos įstatyme (Žin., 1996, Nr. 32-788; 2001, Nr. 101-3597), Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatyme (Žin., 1995, Nr. 20-449; 2000, Nr. 56-1639; 2012, Nr. 50-2440), Lietuvos Respublikos viešųjų pirkimų įstatyme (Žin., 1996, Nr. 84-2000; 2006, Nr. 4-102), Lietuvos Respublikos konkurencijos įstatyme (Žin., 1999, Nr. 30-856), Suteiktos valstybės pagalbos registro nuostatuose, patvirtintuose Lietuvos Respublikos Vyriausybės 2005 m. sausio 19 d. nutarimu Nr. 35 (Žin., 2005, Nr. 9-282), ir Suteiktos valstybės pagalbos registravimo taisyklėse, patvirtintose Lietuvos Respublikos konkurencijos tarybos 2005 m. rugsėjo 29 d. nutarimu Nr. 1S-111 (Žin., 2005, Nr. 118-4301).

5. Projekto administratorius, atlikdamas statytojo (užsakovo) funkcijas, nurodytas Lietuvos Respublikos statybos įstatyme, organizuoja projekto parengimą, įgyvendinimą ir (ar) finansavimą, atlieka visas kitas funkcijas, nustatytas Įstatyme, Programoje, Taisyklėse, Projektų rengimo tvarkos apraše ir Kredito, paimto daugiabučiam namui atnaujinti (modernizuoti), ir palūkanų apmokėjimo už asmenis, turinčius teisę į būsto šildymo išlaidų kompensaciją, tvarkos apraše, patvirtintame aplinkos ministro ir socialinės apsaugos ir darbo ministro 2012 m. vasario 24 d. įsakymu Nr. D1-174/A1-116 (Žin., 2012, Nr. 26-1203) (toliau – Kredito ir palūkanų apmokėjimo tvarkos aprašas).

6. Projektas gali būti įgyvendinamas etapais. Per pirmąjį projekto įgyvendinimo etapą (toliau – pirmasis etapas) turi būti įgyvendintos investicijų plane numatytos priemonės, kurias įgyvendinus turi būti pasiekta ne mažesnė kaip D pastato energinio naudingumo klasė ir skaičiuojamosios šiluminės energijos sąnaudos sumažinamos ne mažiau kaip 20 procentų, palyginti su šiluminės energijos sąnaudomis iki daugiabučio namo atnaujinimo (modernizavimo) priemonių įgyvendinimo. Kitais projekto įgyvendinimo etapais laikomi etapai, per kuriuos įgyvendinamos likusios (projekto įgyvendinimo metu neįgyvendintos) investicijų plane numatytos daugiabučio namo atnaujinimo (modernizavimo) priemonės. Jeigu projektas įgyvendinamas etapais, kiek sumažėjo visos skaičiuojamosios šiluminės energijos sąnaudos, vertinama nuo projekto įgyvendinimo pradžios. Projekto įgyvendinimo etapai numatomi investicijų plane. Projekto įgyvendinimo terminas – 24 mėnesiai nuo butų ir kitų patalpų savininkų sprendimo įgyvendinti projektą priėmimo dienos iki statybos užbaigimo akto surašymo dienos. Šis terminas gali būti vieną kartą pratęstas vieniems metams Projekto administratoriaus ir finansuotojo sutarimu, pranešus apie tai Programą administruojančiai viešajai įstaigai Būsto energijos taupymo agentūrai (toliau – Agentūra). Jeigu projektas įgyvendinamas butų ir kitų patalpų savininkų lėšomis, projekto įgyvendinimo terminas pratęsiamas Projekto administratoriaus sprendimu, suderintu su Agentūra.

II. NEREIKŠMINGOS PAGALBOS TEIKIMAS

7. Valstybės parama butų ir kitų patalpų savininkams, vykdantiems ūkinę veiklą atnaujinamo (modernizuojamo) daugiabučio namo nuosavybės teise priklausančiame bute ar kitose patalpose, teikiama vadovaujantis 2006 m. gruodžio 15 d. Komisijos reglamente (EB) Nr. 1998/2006 dėl Sutarties 87 ir 88 straipsnių taikymo de minimis pagalbai (OL 2006 L 379, p. 5) (toliau – Reglamentas (EB) Nr. 1998/2006), 2007 m. liepos 24 d. Komisijos reglamente (EB) Nr. 875/2007 dėl EB sutarties 87 ir 88 straipsnių taikymo de minimis valstybės pagalbai žuvininkystės sektoriuje, iš dalies keičiančiame reglamentą (EB) Nr. 1860/2004 (OL 2007 L 193, p. 6) (toliau – Reglamentas (EB) Nr. 875/2007), ir 2007 m. gruodžio 20 d. Komisijos reglamente (EB) Nr. 1535/2007 dėl EB sutarties 87 ir 88 straipsnių taikymo de minimis pagalbai žemės ūkio produktų gamybos sektoriuje (OL 2007 L 337, p. 35) (toliau – Reglamentas (EB) Nr. 1535/2007) nustatytais reikalavimais.

8. Daugiabučio namo butų ir kitų patalpų savininkas, vykdantis ūkinę veiklą atnaujinamo (modernizuojamo) daugiabučio namo jam nuosavybės teise priklausančiame bute ar kitose patalpose ir Taisyklių nustatyta tvarka pretenduojantis į valstybės paramą, privalo Projekto administratorių informuoti apie vykdomą ūkinę veiklą ir nurodyti buto ar kitų patalpų savininko vardą, pavardę, asmens kodą arba juridinio asmens pavadinimą, kodą ir buveinę, ūkinės veiklos rūšies kodą pagal Ekonominės veiklos rūšių klasifikatorių, patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 (Žin., 2007, Nr. 119-4877).

9. Projekto administratorius, gavęs Taisyklių 8 punkte nurodytą informaciją, kreipiasi į Agentūrą su prašymu išduoti pažymą apie butų ir kitų patalpų savininkui, vykdančiam ūkinę veiklą, galimos suteikti nereikšmingos pagalbos dydį. Šis prašymas Agentūrai teikiamas po to, kai Projektų rengimo tvarkos aprašo nustatyta tvarka Agentūrai pateikiamas investicijų planas.

10. Agentūra, gavusi Taisyklių 9 punkte nurodytą prašymą, Suteiktos valstybės pagalbos registre patikrina, ar Projekto administratoriaus nurodytam butų ir kitų patalpų savininkui suteikta nereikšminga pagalba, pagal investicijų plane nurodytus duomenis apskaičiuoja teiktinos nereikšmingos pagalbos dydį, įvertina, ar bendras suteiktos nereikšmingos pagalbos dydis ir (ar) Taisyklių nustatyta tvarka daugiabučio namo butų ir kitų patalpų savininkui numatomas suteikti nereikšmingos pagalbos dydis neviršys Reglamente (EB) Nr. 1998/2006, Reglamente (EB) Nr. 875/2007 ir (ar) Reglamente (EB) Nr. 1535/2007 nustatytų dydžių, ir per 5 darbo dienas nuo prašymo gavimo Projekto administratoriui išduoda pažymą apie galimą pagal Taisykles suteikti nereikšmingos pagalbos dydį. Jeigu bendras suteiktos ir teiktinos nereikšmingos pagalbos dydis viršija Reglamente (EB) Nr. 1998/2006, Reglamente (EB) Nr. 875/2007 ir (ar) Reglamente (EB) Nr. 1535/2007 nustatytą nereikšmingos pagalbos dydį, Taisyklių 8 punkte nurodytam butų ir kitų patalpų savininkui teikiama nereikšminga pagalba, kurios dydis – minėtuose reglamentuose nustatyto nereikšmingos pagalbos dydžio ir jau suteiktos nereikšmingos pagalbos dydžio skirtumas.

11. Projekto administratorius Agentūros išduotą pažymą pateikia finansuotojui. Po to, kai sudaroma kreditavimo sutartis arba finansuotojas priima sprendimą suteikti lengvatinį kreditą, finansuotojas per 5 darbo dienas nuo sutarties sudarymo ar sprendimo priėmimo informuoja apie tai Agentūrą. Agentūra, remdamasis šia informacija, pateikia Suteiktos nereikšmingos pagalbos registrui duomenis apie suteiktą nereikšmingą pagalbą Suteiktos valstybės pagalbos registro nuostatuose ir Suteiktos valstybės pagalbos registravimo taisyklėse nustatyta tvarka.

12. Daugiabučio namo butų ir kitų patalpų savininkui, vykdančiam ūkinę veiklą atnaujinamo (modernizuojamo) daugiabučio namo jam nuosavybės teise priklausančiame bute ar kitose patalpose, kuriam suteikta Reglamente (EB) Nr. 1998/2006, Reglamente (EB) Nr. 875/2007 ir (ar) Reglamente (EB) Nr. 1535/2007 nustatyto dydžio nereikšminga pagalba, valstybės parama pagal šias Taisykles neteikiama. Šių butų ir kitų patalpų savininkas projekto parengimo ir įgyvendinimo išlaidas apmoka savo lėšomis.

III. LENGVATINIO KREDITO TEIKIMAS IR NAUDOJIMAS

13. Lengvatinis kreditas daugiabučio namo butų ir kitų patalpų savininkų vardu arba Projekto administratoriaus, veikiančio daugiabučio namo butų ir kitų patalpų savininkų naudai, vardu teikiamas projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti), jeigu pagal investicijų plane numatytas įgyvendinti energinį efektyvumą didinančias ir kitas priemones (pagal Programos priedą) planuojama pasiekti ne mažesnę kaip D pastato energinio naudingumo klasę ir skaičiuojamąsias šiluminės energijos sąnaudas sumažinti ne mažiau kaip 20 procentų, palyginti su skaičiuojamosiomis šiluminės energijos sąnaudomis iki daugiabučio namo atnaujinimo (modernizavimo) priemonių įgyvendinimo.

14. Lengvatinį kreditą suteikia finansuotojas. Kreditavimo laikas nustatomas kreditavimo sutartyje, atsižvelgiant į Lietuvos Respublikos Vyriausybės nustatyta tvarka apskaičiuotą didžiausią mėnesinę įmoką.

15. Sprendimą dėl projekto įgyvendinimo pagal Programą ar ją atitinkančias savivaldybių programas, investicijų plano patvirtinimo, lėšų projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti) skolinimosi savo arba Projekto administratoriaus, veikiančio daugiabučio namo butų ir kitų patalpų savininkų naudai, vardu ir lengvatinio kreditavimo sutarties sąlygų priima daugiabučio namo butų ir kitų patalpų savininkai Įstatymo 15 straipsnyje nustatyta tvarka.

16. Butų ir kitų patalpų savininkams priėmus sprendimą:

16.1. sutartį su finansuotoju dėl lengvatinio kredito projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti) sudaryti savo vardu – bendrojo naudojimo objektų valdytojas kreipiasi į finansuotoją dėl lengvatinio kredito suteikimo;

16.2. sutartį su finansuotoju dėl lengvatinio kredito projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti) sudaryti bendrojo naudojimo objektų valdytojo vardu – bendrojo naudojimo objektų valdytojas kreipiasi į finansuotoją dėl lengvatinio kredito suteikimo jo vardu, nurodydamas, kad jis veikia butų ir kitų patalpų savininkų naudai;

16.3. įgyvendinti projektą pagal Programą atitinkančias savivaldybių programas ir sutartį su finansuotoju dėl lengvatinio kredito projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti) sudaryti savivaldybės programos įgyvendinimo administratoriaus vardu – dėl lengvatinio kredito suteikimo projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti) į finansuotoją kreipiasi savivaldybės programos įgyvendinimo administratorius, finansuotojui pateikdamas pavedimo sutartį (jeigu savivaldybės programos įgyvendinimo administratorius yra daugiabučio namo bendrojo naudojimo objektų valdytojas, pavedimo sutartis nesudaroma, o finansuotojui teikiamas butų ir kitų patalpų savininkų sprendimo dėl daugiabučio namo atnaujinimo (modernizavimo) protokolas ar jo patvirtinta kopija).

17. Jeigu projektui (ar jo daliai) parengti ir (ar) įgyvendinti (statybos rangos darbams atlikti ir (ar) statybos techninei priežiūrai vykdyti) lengvatinis kreditas teikiamas butų ir kitų patalpų savininkų vardu ir dėl šio kredito su finansuotoju sudaroma lengvatinio kreditavimo sutartis, Projekto administratorius šios sutarties sudarymo faktą Nekilnojamojo turto registro nuostatų, patvirtintų Lietuvos Respublikos Vyriausybės 2002 m. liepos 12 d. nutarimu Nr. 1129 (Žin., 2002, Nr. 72-3077), nustatyta tvarka įregistruoja Nekilnojamojo turto registre – padaro žymą atitinkamo pastato ir jame esančių butų ar kitų patalpų registro įraše. Apie šio kredito sutarties sudarymo fakto įregistravimą Nekilnojamojo turto registre Projekto administratorius per 3 darbo dienas nuo šio fakto įregistravimo raštu informuoja finansuotoją.

18. Lengvatinis kreditas projekto daliai (statinio projektui) parengti teikiamas, kai Projekto administratorius finansuotojui pateikia butų ir kitų patalpų savininkų patvirtintą ir su Agentūra suderintą investicijų planą ir kitus finansuotojo nurodytus dokumentus. Projekto dalies (statinio projekto) parengimo išlaidos lengvatinio kredito lėšomis apmokamos tiesiogiai projekto rengėjui pagal kreditavimo sutartyje nustatytas kredito naudojimo sąlygas, kai Projekto administratorius pateikia finansuotojui projekto dalies priėmimo ir perdavimo aktą, sąskaitą faktūrą ir statybą leidžiančio dokumento kopiją.

19. Lengvatinis kreditas statybos techninei priežiūrai vykdyti teikiamas, kai Projekto administratorius finansuotojui pateikia butų ir kitų patalpų savininkų patvirtintą ir su Agentūra suderintą investicijų planą, jeigu jis nebuvo pateiktas anksčiau, statybos techninės priežiūros vykdymo paslaugos sutarties patvirtintą kopiją, Agentūros išduotą dokumentą, patvirtinantį, kad statybos techninės priežiūros paslaugos sutartis tinkama finansuoti, ir kitus finansuotojo nurodytus dokumentus. Agentūra, išduodama dokumentą, patvirtinantį, kad statybos techninės priežiūros vykdymo paslaugos sutartis tinkama finansuoti, įsitikina, kas ši paslauga nupirkta Nutarime nustatyta tvarka. Statybos techninės priežiūros vykdymo išlaidos lengvatinio kredito lėšomis apmokamos tiesiogiai šią priežiūrą vykdančiam asmeniui pagal kreditavimo sutartyje nustatytas kredito naudojimo sąlygas ir šių išlaidų apmokėjimo tvarką, numatytą statybos techninės priežiūros paslaugos sutartyje.

20. Lengvatinis kreditas statybos rangos darbams atlikti teikiamas, kai Projekto administratorius finansuotojui pateikia investicijų planą, jeigu jis nebuvo pateiktas anksčiau, statybą leidžiančio dokumento kopiją, statybos rangos darbų sutarties patvirtintą kopiją, Agentūros išduotą dokumentą, patvirtinantį, kad statybos rangos sutartis tinkama finansuoti, ir kitus finansuotojo nurodytus dokumentus. Suteiktas lengvatinis kreditas statybos rangos darbams atlikti naudojamas investicijų plane numatytoms priemonėms (pagal Programos priedą) finansuoti – už atliktus statybos rangos darbus apmokėti. Suteiktas lengvatinis kreditas statybos rangos darbams atlikti gali būti naudojamas avansiniams mokėjimams, ne didesniems kaip 30 procentų suteikto kredito sumos, jeigu avansinis mokėjimas numatytas statybos rangos darbų sutartyje ir rangovas finansuotojui pateikia avansinio mokėjimo dydžio sumos banko garantiją ar draudimo bendrovės laidavimo raštą. Avansinis mokėjimas pervedamas rangovui. Ar lengvatinis kreditas naudojamas pagal paskirtį, kontroliuoja finansuotojas.

21. Statybos rangos darbų išlaidos apmokamos rangovui pagal kreditavimo sutartyje nustatytas kredito naudojimo sąlygas, kai Projekto administratorius pateikia finansuotojui Agentūros (ar jos įgalioto atstovo) pasirašytą statybos rangos darbų priėmimo ir perdavimo aktą ir sąskaitas faktūras. Statybos rangos darbų priėmimo ir perdavimo aktas Agentūrai teikiamas po to, kai jį, patvirtindami, kad statybos rangos darbai atlikti pagal investicijų planą, pasirašo rangovas, statybos techninis prižiūrėtojas ir Projekto administratorius. Statybos rangos darbų priėmimo ir perdavimo aktą Agentūra (ar jos įgaliotas atstovas) pasirašo ne vėliau kaip per 5 darbo dienas nuo jo pateikimo. Prieš pasirašydama šį aktą Agentūra (ar jos įgaliotas atstovas) vizualiai įsitikina, ar statybos rangos darbų priėmimo ir perdavimo aktuose nurodyti darbai ir įgyvendintos priemonės atitinka investicijų plane nurodytas atnaujinimo (modernizavimo) priemones. Statybos rangos darbų priėmimo ir perdavimo akto formą nustato Agentūra.

Kai projektas įgyvendinamas pagal Programą atitinkančias savivaldybių programas, finansuotojui teikiamas statybos rangos darbų priėmimo ir perdavimo aktas, kurį šiame punkte nustatyta tvarka pasirašo savivaldybės paskirtas asmuo.

22. Lengvatinis kreditas grąžinamas kreditavimo sutartyje nustatyta tvarka ir sąlygomis. Daugiabučio namo butų ir kitų patalpų savininkų lėšos (įmokos), skirtos projekto įgyvendinimo investicijoms apmokėti, laikomos atskiroje kaupiamųjų lėšų sąskaitoje, kuri pagal Įstatymo 13 straipsnio 3 dalį atskirta nuo bendrojo naudojimo objektų valdytojo lėšų ir į kurią draudžiama nukreipti išieškojimą pagal bendrojo naudojimo objektų valdytojo ar butų ir kitų patalpų savininkų prievoles. Lengvatinis kreditas ar jo dalis gali būti grąžinti anksčiau nustatyto laiko kreditavimo sutartyje nustatyta tvarka, netaikant papildomų mokėjimų.

23. Išlaidų dalis, tenkanti kitoms (ne energiją taupančioms) investicijų plane numatytoms atnaujinimo (modernizavimo) priemonėms (pagal Programos priedą) įgyvendinti, gali būti finansuojama iš Programai numatytų Lietuvos Respublikos valstybės biudžeto lėšų, pervestų į Kontroliuojantįjį fondą pagal Finansų ministerijos, Aplinkos ministerijos ir Europos investicijų banko sutartį.

IV. PROJEKTO AR JO DALIES PARENGIMO IŠLAIDŲ APMOKĖJIMAS ARBA KOMPENSAVIMAS

24. Butų ir kitų patalpų savininkams, parengusiems projektą ar jo dalį, teikiama valstybės parama apmokant Nutarime nustatyto dydžio šio projekto ar jo dalies parengimo išlaidas ar jų dalį arba šias išlaidas ar jų dalį kompensuojant, jeigu projekto ar jo dalies parengimo išlaidas butų ir kitų patalpų savininkai apmokėjo savo arba skolintomis (lengvatinio kredito) lėšomis.

25. Valstybės parama apmokant arba kompensuojant projekto ar jo dalies parengimo išlaidas ar jų dalį teikiama Programai įgyvendinti numatytomis Lietuvos Respublikos valstybės biudžeto lėšomis.

26. Projekto parengimo išlaidas sudaro pastato energinio naudingumo sertifikato, parengto ir išduoto prieš atnaujinimo (modernizavimo) priemonių įgyvendinimą, pastato energinio naudingumo sertifikato, parengto ir išduoto įgyvendinus pirmojo etapo priemones, jeigu projektas įgyvendinamas etapais, pastato energinio naudingumo sertifikato, parengto ir išduoto po atnaujinimo (modernizavimo) priemonių įgyvendinimo, investicijų plano ir statinio projekto (projektų) parengimo (įskaitant projekto vykdymo priežiūros) ir statinio projekto (projektų) ekspertizės išlaidos, nurodytos projekto ar jo dalių parengimo (įskaitant projekto vykdymo priežiūros) ir statinio projekto (projektų) ekspertizės paslaugų pirkimų sutartyse.

27. Valstybės parama apmokant projekto ar jo dalies parengimo išlaidas teikiama po to, kai butų ir kitų patalpų savininkai patvirtina su Agentūra suderintą investicijų planą; šios lėšos tiesiogiai pervedamos projekto ar jo dalies rengėjui. Valstybės parama kompensuojant projekto ar jo dalies parengimo išlaidas teikiama po to, kai butų ir kitų patalpų savininkai patvirtina su Agentūra suderintą investicijų planą ir savo arba lengvatinio kredito lėšomis apmoka projekto ar jo dalies parengimo išlaidas.

28. Taisyklių 24 punkte nurodytomis valstybės paramos lėšomis projekto ar jo dalies parengimo išlaidos apmokamos arba kompensuojamos savivaldybėms arba Projekto administratoriams, savo iniciatyva organizuojantiems šių projektų ar jų dalių parengimą, perkant šias paslaugas Nutarime nustatyta tvarka. Projekto ar jo dalių parengimo išlaidos savivaldybėms arba Projekto administratoriui kompensuojamos, kai butų ir kitų patalpų savininkai patvirtina investicijų planą ir savivaldybė arba Projekto administratorius projekto ar jo dalies parengimo išlaidas apmoka savo lėšomis. Projekto ar jo dalių parengimo išlaidos apmokamos tiesiogiai projekto ar jo dalies rengėjui.

29. Dėl projekto ar jo dalies parengimo išlaidų apmokėjimo arba kompensavimo savivaldybė ar Projekto administratorius kreipiasi į Agentūrą, pateikdami jos nustatytos formos prašymą suteikti valstybės paramą projekto ar jo dalies parengimo išlaidoms apmokėti arba kompensuoti. Šiame prašyme nurodoma:

29.1. prašymo teikėjo duomenys (juridinio asmens pavadinimas, kodas, buveinė arba fizinio asmens vardas, pavardė, adresas), pateikimo data ir vieta;

29.2. informacija apie daugiabutį namą, kuriam parengtas projektas ar jo dalis (adresas, statybos metai, butų ir kitų patalpų skaičius, naudingasis plotas);

29.3. informacija apie projekto ar jo dalies rengimo organizatorius (nurodoma, ar projektas ar jo dalis parengti butų ir kitų patalpų savininkų sprendimu, ar projekto ar jo dalies rengimo organizatorius savivaldybė ar Projekto administratorius);

29.4. informacija apie projekto ar jo dalies parengimo finansavimą, jeigu kreipiamasi dėl šių išlaidų kompensavimo (nurodoma, ar projekto ar jo dalies parengimo išlaidos apmokėtos butų ir kitų patalpų savininkų ar jų vardu skolintomis (lengvatinio kredito) lėšomis ar savivaldybės lėšomis, ar Projekto administratoriaus lėšomis);

29.5. projekto ar jo dalies parengimo kaina;

29.6. informacija apie daugiabučio namo butų savininkus, turinčius teisę į būsto šildymo išlaidų kompensaciją; pateikiamas butų savininkų sąrašas ir nurodomas kiekvieno buto naudingasis plotas (ši informacija gali būti nenurodoma, jeigu teikiama 100 procentų valstybės parama projekto parengimo išlaidoms apmokėti arba kompensuoti);

29.7. informacija apie daugiabučiame name esančius savivaldybės nuosavybės teise valdomus butus; pateikiamas butų sąrašas ir nurodomas kiekvieno buto naudingasis plotas (ši informacija gali būti nenurodoma, jeigu teikiama 100 procentų valstybės parama projekto parengimo išlaidoms apmokėti arba kompensuoti);

29.8. prašomas apmokėti arba kompensuoti valstybės paramos projektui ar jo daliai parengti dydis; atskirai nurodomas pagal Taisykles butų ir kitų patalpų savininkams teiktinos nereikšmingos pagalbos dydis, kurį Taisyklių II skyriuje nustatyta tvarka apskaičiuoja Agentūra;

29.9. valstybės paramos dydžio apskaičiavimą pagrindžianti informacija (nurodoma valstybės paramos dalis, tenkanti daugiabučio namo butų savininkams, turintiems teisę į būsto šildymo išlaidų kompensaciją (išskyrus tuos atvejus, kai teikiama 100 procentų valstybės parama projektui ar jo daliai parengti); valstybės paramos dalis, tenkanti savivaldybės nuosavybės teise valdomiems butams (išskyrus tuos atvejus, kai teikiama 100 procentų valstybės parama projektui ar jo daliai parengti); valstybės paramos dalis, tenkanti likusiems daugiabučio namo butų ir kitų patalpų savininkams);

29.10. banko atsiskaitomosios sąskaitos, į kurią prašoma pervesti nurodytą valstybės paramą, numeris:

29.10.1. jeigu kreipiamasi dėl projekto ar jo dalies parengimo išlaidų apmokėjimo, – nurodomas tiesioginis projekto ar jo dalies rengėjas ir jo banko atsiskaitomosios sąskaitos numeris;

29.10.2. jeigu kreipiamasi dėl projekto ar jo dalies parengimo išlaidų kompensavimo, – nurodamas butų ir kitų patalpų savininkų kaupiamųjų lėšų sąskaitos numeris, jeigu projekto ar jo dalies parengimo išlaidas butų ir kitų patalpų savininkai apmokėjo savo lėšomis, savivaldybės atsiskaitomosios sąskaitos numeris, jeigu šias išlaidas savo lėšomis apmokėjo savivaldybė, Projekto administratoriaus atsiskaitomosios sąskaitos numeris, jeigu šias išlaidas savo lėšomis apmokėjo Projekto administratorius, finansuotojo sąskaitos numeris, jeigu projektui ar jo daliai parengti suteiktas lengvatinis kreditas;

29.11. kita informacija, reikalinga teisei į valstybės paramą nustatyti;

29.12. savivaldybės arba Projekto administratoriaus atstovo pareigos, vardas, pavardė, parašas.

30. Kartu su Taisyklių 29 punkte nurodytu prašymu Agentūrai pateikiami šie dokumentai (jeigu nepateikti anksčiau):

30.1. investicijų planas;

30.2. butų ir kitų patalpų savininkų sprendimo dėl daugiabučio namo atnaujinimo (modernizavimo) protokolo kopija;

30.3. projekto ar jo dalies parengimą patvirtinantys dokumentai (projekto parengimo paslaugos pirkimo ataskaitų, sutarčių, priėmimo ir perdavimo aktų, sąskaitų faktūrų ir apmokėjimą patvirtinančių dokumentų (jeigu kreipiamasi dėl projekto ar jo dalies parengimo išlaidų kompensavimo) kopijos);

30.4. butų savininkų, turinčių teisę į būsto šildymo išlaidų kompensaciją, sąrašas ir jame nurodytiems butų savininkams savivaldybės išduotos pažymos (ar jų kopijos), patvirtinančios, kad daugiabučio namo butų savininkai Taisyklių 29 punkte nurodyto prašymo pateikimo Programos administratoriui dieną turi teisę į būsto šildymo išlaidų kompensaciją (šie dokumentai ar jų kopijos neteikiami, jeigu teikiama 100 procentų valstybės parama projektui ar jo daliai parengti);

30.5. savivaldybės nuosavybės teise valdomų butų sąrašas (šis sąrašas neteikiamas, jeigu teikiama 100 procentų valstybės parama projektui ar jo daliai parengti);

30.6. lengvatinio kredito sutarties kopija, jeigu projektui ar jo daliai parengti suteiktas lengvatinis kreditas.

31. Agentūra, gavusi Taisyklių 29 punkte nurodytą prašymą ir kartu su juo teikiamus Taisyklių 30 punkte nurodytus dokumentus, ne vėliau kaip per 20 darbo dienų nuo prašymo ir visų dokumentų gavimo patikrina, ar investicijų planas parengtas vadovaujantis Programa, Nutarimu, Taisyklėmis, Projektų rengimo tvarkos aprašu ir atitinka juose nustatytus reikalavimus, įsitikina, kad butų ir kitų patalpų savininkai patvirtino investicijų planą ir priėmė sprendimą dėl daugiabučio namo atnaujinimo (modernizavimo), kad prašyme nurodyti butų savininkai prašymo pateikimo dieną turi teisę į būsto šildymo išlaidų kompensaciją, patikrina, ar prašyme teisingai nurodytas savivaldybės nuosavybės teise valdomų butų skaičius ir jų naudingieji plotai, ar Projekto administratoriaus nurodytas valstybės paramos projekto ar jo dalies parengimo išlaidoms apmokėti arba kompensuoti dydis apskaičiuotas teisingai ir neviršija Nutarime nustatytų apribojimų, nustatytų atsižvelgiant į daugiabučio namo naudingąjį plotą, ir priima sprendimą valstybės paramą suteikti arba jos nesuteikti.

32. Priėmusi sprendimą suteikti valstybės paramą, Agentūra per 5 darbo dienas nuo šio sprendimo priėmimo savivaldybę arba Projekto administratorių raštu informuoja apie priimtą sprendimą suteikti valstybės paramą ir per 10 darbo dienų nuo sprendimo priėmimo apskaičiuoto dydžio valstybės paramą perveda į prašyme savivaldybės arba Projekto administratoriaus nurodytą tiesioginio projekto ar jo dalies rengėjo atsiskaitomąją sąskaitą (jeigu kreipiamasi dėl valstybės paramos projekto ar jo dalies parengimo išlaidoms apmokėti) ar butų ir kitų patalpų savininkų kaupiamųjų lėšų, ar savivaldybės ar Projekto administratoriaus atsiskaitomąją sąskaitą, ar finansuotojo sąskaitą (jeigu kreipiamasi dėl valstybės paramos projekto ar jo dalies parengimo išlaidoms kompensuoti).

33. Agentūra, priėmusi sprendimą nesuteikti valstybės paramos projekto ar jo dalies parengimo išlaidoms apmokėti arba kompensuoti, per 5 darbo dienas nuo šio sprendimo priėmimo apie tai raštu informuoja savivaldybę arba Projekto administratorių, nurodydama tokio sprendimo priėmimo priežastis. Sprendimas nesuteikti valstybės paramos priimamas, jeigu:

33.1. projektas ar jo dalis parengti nesilaikant Nutarime, Programoje, Taisyklėse, Projektų rengimo tvarkos apraše nustatytų sąlygų ir tvarkos;

33.2. Agentūrai pateikti ne visi ir (ar) netinkamai užpildyti dokumentai, reikalingi valstybės paramos dydžiui apskaičiuoti ar įsitikinti, kad yra priimtas butų ir kitų patalpų savininkų sprendimas dėl projekto įgyvendinimo ir investicijų plano patvirtinimo.

34. Nustačiusi, kad prašyme nurodytas savivaldybės arba Projekto administratoriaus prašomas apmokėti arba kompensuoti valstybės paramos dydis apskaičiuotas neteisingai, Agentūra, remdamasi savivaldybės arba Projekto administratoriaus pateiktais dokumentais ar jų kopijomis, patikslina valstybės paramos dydį ir priima sprendimą suteikti valstybės paramą. Apie priimtą sprendimą ir patikslintą valstybės paramos dydį Agentūra per 5 darbo dienas nuo šio sprendimo priėmimo raštu informuoja savivaldybę arba Projekto administratorių ir per Taisyklių 32 punkte nurodytą laiką patikslinto dydžio valstybės paramą perveda į savivaldybės arba Projekto administratoriaus nurodytą tiesioginio projekto ar jo dalies rengėjo atsiskaitomąją sąskaitą (jeigu kreipiamasi dėl valstybės paramos projekto ar jo dalies parengimo išlaidoms apmokėti) arba butų ir kitų patalpų savininkų kaupiamųjų lėšų, ar savivaldybės, ar Projekto administratoriaus atsiskaitomąją sąskaitą, ar finansuotojo sąskaitą (jeigu kreipiamasi dėl valstybės paramos projekto ar jo dalies parengimo išlaidoms kompensuoti).

35. Jeigu projektui ar jo daliai parengti suteiktas lengvatinis kreditas, apie priimtą sprendimą suteikti valstybės paramą kompensuojant projekto ar jo dalies parengimo išlaidas ar jų dalį Agentūra per 5 darbo dienas nuo tokio sprendimo priėmimo raštu informuoja finansuotoją.

V. PROJEKTO ĮGYVENDINIMO ADMINISTRAVIMO IR STATYBOS TECHNINĖS PRIEŽIŪROS IŠLAIDŲ APMOKĖJIMAS ARBA KOMPENSAVIMAS

36. Butų ir kitų patalpų savininkams, įgyvendinantiems projektą, teikiama valstybės parama apmokant Nutarime nustatyto dydžio projekto įgyvendinimo administravimo ir statybos techninės priežiūros išlaidas ar jų dalį arba šias išlaidas ar jų dalį kompensuojant, jeigu projekto įgyvendinimo administravimo išlaidas butų ir kitų patalpų savininkai apmokėjo savo lėšomis, o statybos techninės priežiūros išlaidas butų ir kitų patalpų savininkai apmokėjo savo arba skolintomis (lengvatinio kredito) lėšomis.

37. Valstybės parama apmokant arba kompensuojant projekto įgyvendinimo administravimo ir statybos techninės priežiūros išlaidas ar jų dalį teikiama Programai įgyvendinti numatytomis Lietuvos Respublikos valstybės biudžeto lėšomis.

38. Projekto įgyvendinimo administravimo išlaidas sudaro lėšos už Taisyklių 5 punkte nurodytų Projekto administratoriaus pareigų vykdymą apmokėti. Projekto įgyvendinimo administravimo išlaidos apmokamos arba kompensuojamos nuo butų ir kitų patalpų savininkų sprendimo įgyvendinti projektą priėmimo ir projekto įgyvendinimo administravimo paslaugos dydžio patvirtinimo dienos iki statybos užbaigimo akto surašymo dienos, tačiau ne ilgiau kaip 3 metus.

39. Statybos techninės priežiūros išlaidas sudaro lėšos už statybos techninio prižiūrėtojo pareigų, nurodytų Lietuvos Respublikos statybos įstatyme, vykdymą apmokėti pagal statybos techninės priežiūros paslaugų pirkimo sutartyje nurodytą statybos techninės priežiūros paslaugos pirkimo kainą.

40. Projekto įgyvendinimo administravimo ir statybos techninės priežiūros išlaidos Programai įgyvendinti numatytomis Lietuvos Respublikos valstybės biudžeto lėšomis apmokamos kas 3 mėnesius atitinkamai nuo daugiabučio namo butų ir kitų patalpų savininkų sprendimo dėl daugiabučio namo atnaujinimo (modernizavimo) priėmimo dienos, jeigu šiame sprendime nenustatyta kitaip, ir statybos techninės priežiūros paslaugos vykdymo sutarties sudarymo dienos už faktiškai suteiktas paslaugas. Jeigu statybos techninės priežiūros paslaugos vykdymo išlaidos projekto įgyvendinimo metu apmokamos butų ir kitų patalpų savininkų arba skolintomis (lengvatinio kredito) lėšomis, šios išlaidos kompensuojamos įgyvendinus projektą.

41. Dėl projekto įgyvendinimo administravimo ir statybos techninės priežiūros išlaidų apmokėjimo arba kompensavimo Projekto administratorius kreipiasi į Agentūrą, pateikdamas jos nustatytos formos prašymą suteikti valstybės paramą projekto įgyvendinimo administravimo ir statybos techninės priežiūros išlaidoms apmokėti arba kompensuoti. Šiame prašyme nurodoma:

41.1. Projekto administratorius (juridinio asmens pavadinimas, kodas, buveinė arba fizinio asmens vardas, pavardė, adresas), data, vieta;

41.2. informacija apie atnaujinamą (modernizuojamą) daugiabutį namą (adresas, statybos metai, butų ir kitų patalpų skaičius, naudingasis plotas);

41.3. butų ir kitų patalpų savininkų sprendimu patvirtinto projekto įgyvendinimo administravimo išlaidų dydis (Lt/m2 per mėnesį);

41.4. statybos techninės priežiūros paslaugos kaina (nurodoma bendra statybos techninės priežiūros kaina ir šios paslaugos mėnesinė įmoka);

41.5. informacija apie projekto įgyvendinimo administravimo finansavimą (nurodoma, ar kreipiamasi dėl šių išlaidų apmokėjimo ar kompensavimo);

41.6. informacija apie statybos techninės priežiūros paslaugos finansavimą (nurodoma, ar kreipiamasi dėl šių išlaidų apmokėjimo ar kompensavimo (jeigu kreipiamasi dėl išlaidų kompensavimo, nurodoma, ar šios išlaidos apmokėtos butų ir kitų patalpų savininkų ar skolintomis (lengvatinio kredito) lėšomis);

41.7. informacija apie daugiabučio namo butų savininkus, turinčius teisę į būsto šildymo išlaidų kompensaciją; pateikiamas butų savininkų sąrašas ir nurodomas kiekvieno buto naudingasis plotas (ši informacija gali būti nenurodoma, jeigu teikiama 100 procentų valstybės parama projekto įgyvendinimo administravimo ir statybos techninės priežiūros vykdymo išlaidoms apmokėti arba kompensuoti);

41.8. informacija apie daugiabučiame name esančius savivaldybės nuosavybės teise valdomus butus; pateikiamas butų sąrašas ir nurodomas kiekvieno buto naudingasis plotas (ši informacija gali būti nenurodoma, jeigu teikiama 100 procentų valstybės parama projekto įgyvendinimo administravimo ir statybos techninės priežiūros vykdymo išlaidoms apmokėti arba kompensuoti);

41.9. prašomas apmokėti arba kompensuoti valstybės paramos projekto įgyvendinimui administruoti dydis ir šio dydžio apskaičiavimą pagrindžianti informacija (nurodomas bendras prašomas apmokėti arba kompensuoti valstybės paramos dydis, šios paramos dydis, tenkantis nepasiturintiems butų savininkams, turintiems teisę į būsto šildymo išlaidų kompensaciją (išskyrus tuos atvejus, kai teikiama 100 procentų ši valstybės parama), paramos dydis, tenkantis savivaldybių nuosavybės teise valdomiems butams (išskyrus tuos atvejus, kai teikiama 100 procentų ši valstybės parama), ir paramos dydis, tenkantis likusiems daugiabučio namo butų ir kitų patalpų savininkams);

41.10. prašomas apmokėti arba kompensuoti valstybės paramos statybos techninės priežiūros paslaugai vykdyti dydis ir šio dydžio apskaičiavimą pagrindžianti informacija (nurodomas bendras prašomas apmokėti arba kompensuoti valstybės paramos dydis, šios paramos dydis, tenkantis butų savininkams, turintiems teisę į būsto šildymo išlaidų kompensaciją (išskyrus tuos atvejus, kai teikiama 100 procentų ši valstybės parama), paramos dydis, tenkantis savivaldybių nuosavybės teise valdomiems butams (išskyrus tuos atvejus, kai teikiama 100 procentų ši valstybės parama), ir paramos dydis, tenkantis likusiems daugiabučio namo butų ir kitų patalpų savininkams);

41.11. prašomas apmokėti arba kompensuoti bendras valstybės paramos projekto įgyvendinimo administravimo ir statybos techninės priežiūros paslaugai vykdyti dydis;

41.12. banko atsiskaitomosios sąskaitos, į kurią prašoma pervesti nurodytą valstybės paramą, numeris:

41.12.1. projekto įgyvendinimo administravimo išlaidoms:

41.12.1.1. apmokėti – Projekto administratoriaus atsiskaitomosios sąskaitos numeris;

41.12.1.2. kompensuoti – butų ir kitų patalpų savininkų kaupiamųjų lėšų sąskaitos numeris;

41.12.2. statybos techninės priežiūros išlaidoms:

41.12.2.1. apmokėti – statybos techninės priežiūros paslaugas teikiančio asmens atsiskaitomosios sąskaitos numeris;

41.12.2.2. kompensuoti – butų ir kitų patalpų savininkų kaupiamųjų lėšų sąskaitos numeris, jeigu šias išlaidas apmokėjo butų ir kitų patalpų savininkai, arba lengvatinį kreditą statybos techninei priežiūrai vykdyti suteikusio finansuotojo sąskaitos numeris;

41.13. kita informacija, reikalinga teisei į valstybės paramą nustatyti;

41.14. Projekto administratoriaus atstovo pareigos, vardas, pavardė, parašas.

42. Kartu su Taisyklių 41 punkte nurodytu prašymu Agentūrai pateikiami šie dokumentai (jeigu nepateikti anksčiau):

42.1. butų ir kitų patalpų savininkų sprendimo dėl daugiabučio namo atnaujinimo (modernizavimo) protokolo, kuriame nurodytas butų ir kitų patalpų savininkų patvirtintas projekto įgyvendinimo administravimo mėnesinės įmokos dydis, kopija;

42.2. statybos techninės priežiūros vykdymą patvirtinantys dokumentai (paslaugos pirkimo ataskaitos, sutarties, sąskaitų faktūrų (jeigu jos yra) ir apmokėjimą patvirtinančių dokumentų, jeigu kreipiamasi dėl statybos techninės priežiūros išlaidų kompensavimo, kopijos);

42.3. lengvatinio kredito sutarties kopija, jeigu statybos techninei priežiūrai vykdyti suteiktas lengvatinis kreditas;

42.4. butų savininkų, turinčių teisę į būsto šildymo išlaidų kompensaciją, sąrašas ir jame nurodytiems butų savininkams savivaldybės išduotos pažymos (ar jų kopijos), patvirtinančios, kad daugiabučio namo butų savininkai Taisyklių 41 punkte nurodyto prašymo pateikimo Agentūrai dieną turi teisę į būsto šildymo išlaidų kompensaciją (šie dokumentai ar jų kopijos neteikiami, jeigu teikiama 100 procentų valstybės parama projekto įgyvendinimui administruoti ir statybos techninei priežiūrai vykdyti);

42.5. savivaldybės nuosavybės teise valdomų butų sąrašas (šis sąrašas neteikiamas, jeigu teikiama 100 procentų valstybės parama projekto įgyvendinimui administruoti ir statybos techninei priežiūrai vykdyti);

42.6. statybos užbaigimo aktas, jeigu kreipiamasi dėl statybos techninės priežiūros išlaidų, apmokėtų lengvatinio kredito lėšomis, kompensavimo.

43. Agentūra, gavusi Taisyklių 41 punkte nurodytą prašymą ir kartu su juo teikiamus Taisyklių 42 punkte nurodytus dokumentus ar jų kopijas, ne vėliau kaip per 20 darbo dienų nuo prašymo ir visų dokumentų gavimo patikrina, ar statybos techninės priežiūros paslaugos nupirktos laikantis Programos, Nutarimo, Taisyklių, Projektų rengimo tvarkos aprašo reikalavimų, įsitikina, kad butų ir kitų patalpų savininkai patvirtino investicijų planą, priėmė sprendimą dėl daugiabučio namo atnaujinimo (modernizavimo) ir patvirtino projekto įgyvendinimo administravimo mėnesinės įmokos dydį, kad prašyme nurodyti butų savininkai prašymo pateikimo dieną turi teisę į būsto šildymo išlaidų kompensaciją, patikrina, ar prašyme teisingai nurodytas savivaldybės nuosavybės teise valdomų butų skaičius ir jų naudingieji plotai, ar Projekto administratoriaus nurodytas valstybės paramos projekto įgyvendinimo administravimo ir statybos techninės priežiūros vykdymo išlaidoms apmokėti arba kompensuoti dydis apskaičiuotas teisingai ir neviršija Nutarime nustatytų apribojimų, ir priima sprendimą valstybės paramą suteikti arba jos nesuteikti.

44. Priėmusi sprendimą suteikti valstybės paramą, Agentūra per 5 darbo dienas nuo šio sprendimo priėmimo Projekto administratorių raštu informuoja apie priimtą sprendimą suteikti valstybės paramą ir per 10 darbo dienų nuo sprendimo priėmimo apskaičiuoto dydžio valstybės paramą perveda į prašyme Projekto administratoriaus nurodytą sąskaitą (sąskaitas).

45. Agentūra, priėmusi sprendimą nesuteikti valstybės paramos projekto įgyvendinimo administravimo ir statybos techninės priežiūros išlaidoms apmokėti arba kompensuoti, per 5 darbo dienas nuo šio sprendimo priėmimo apie tai raštu informuoja Projekto administratorių, nurodydama tokio sprendimo priėmimo priežastis. Sprendimas nesuteikti valstybės paramos priimamas šiais atvejais:

45.1. projekto įgyvendinimo administravimo išlaidoms apmokėti arba kompensuoti, – jeigu butų ir kitų patalpų savininkai nėra priėmę sprendimo dėl projekto įgyvendinimo, nepatvirtino su Agentūra suderinto investicijų plano ir projekto įgyvendinimo administravimo mėnesinės įmokos dydžio;

45.2. statybos techninės priežiūros išlaidoms apmokėti arba kompensuoti, – jeigu butų ir kitų patalpų savininkai nėra priėmę sprendimo dėl projekto įgyvendinimo, nepatvirtino su Agentūra suderinto investicijų plano ir (ar) statybos techninės priežiūros paslauga nupirkta nesilaikant Programoje, Nutarime, Taisyklėse arba Lietuvos Respublikos viešųjų pirkimų įstatyme, jeigu pirkimai vykdomi pagal šį įstatymą, nustatytų sąlygų ir tvarkos;

45.3. jeigu Programos administratoriui pateikti ne visi ir (ar) netinkamai užpildyti dokumentai ar informacija, reikalingi valstybės paramos dydžiui apskaičiuoti.

46. Nustačiusi, kad prašyme nurodytas Projekto administratoriaus prašomas apmokėti arba kompensuoti valstybės paramos dydis apskaičiuotas neteisingai, Agentūra, remdamasi Projekto administratoriaus pateiktais dokumentais ar jų kopijomis, patikslina valstybės paramos dydį ir priima sprendimą suteikti valstybės paramą. Apie priimtą sprendimą ir patikslintą valstybės paramos dydį Agentūra per 5 darbo dienas nuo šio sprendimo priėmimo raštu informuoja Projekto administratorių ir per 10 darbo dienų patikslinto dydžio valstybės paramą perveda į prašyme Projekto administratoriaus nurodytą sąskaitą (sąskaitas).

47. Jeigu statybos techninei priežiūrai vykdyti buvo suteiktas lengvatinis kreditas, apie priimtą sprendimą suteikti valstybės paramą apmokant arba kompensuojant statybos techninės priežiūros išlaidas ar jų dalį Agentūra per 5 darbo dienas nuo tokio sprendimo priėmimo raštu informuoja finansuotoją.

VI. VALSTYBĖS PARAMA ENERGINĮ EFEKTYVUMĄ DIDINANČIOMS PRIEMONĖMS ĮGYVENDINTI

48. Butų ir kitų patalpų savininkams, įgyvendinusiems projektą, teikiama valstybės parama:

48.1. kompensuojama 15 procentų investicijų, tenkančių investicijų plane nurodytoms energinį efektyvumą didinančioms priemonėms (pagal Programos priedą), jeigu įgyvendinus projektą ar jo pirmojo etapo priemones įvykdomos Taisyklių 2 punkte nustatytos sąlygos;

48.2. papildomai kompensuojama Nutarime nustatyta investicijų, tenkančių investicijų plane nurodytoms energinį efektyvumą didinančioms priemonėms (pagal Programos priedą), dalis, jeigu įgyvendinus projektą pasiekiama ne mažesnė kaip D pastato energinio naudingumo klasė ir skaičiuojamosios šiluminės energijos sąnaudos sumažinamos ne mažiau kaip 40 procentų, palyginti su skaičiuojamosiomis šiluminės energijos sąnaudomis iki atnaujinimo (modernizavimo) projekto įgyvendinimo.

49. Taisyklių 48.1 punkte nurodyta valstybės parama teikiama Programai įgyvendinti numatytomis Lietuvos Respublikos valstybės biudžeto lėšomis arba Kontroliuojančiojo fondo lėšomis (jeigu tai leidžiama pagal taikytinus teisės aktus), kai projektas įgyvendinamas lengvatinio kredito lėšomis.

50. Taisyklių 48.2 punkte nurodyta valstybės parama teikiama Klimato kaitos specialiosios programos lėšomis.

51. Investicijos, tenkančios energinį efektyvumą didinančioms priemonėms (pagal Programos priedą), apskaičiuojamos pagal statybos rangos sutartį, įkainotos veiklos grafiką, statybos darbų lokalines sąmatas ir (ar) statybos rangos darbų priėmimo ir perdavimo aktus.

52. Valstybės parama kompensuojant 15 procentų investicijų, tenkančių investicijų plane nurodytoms energinį efektyvumą didinančioms priemonėms (pagal Programos priedą), teikiama įgyvendinus projektą ar pirmąjį jo etapą. Dėl šios valstybės paramos suteikimo Projekto administratorius kreipiasi į Agentūrą, pateikdamas jos nustatytos formos prašymą suteikti valstybės paramą energinį efektyvumą didinančioms priemonėms įgyvendinti. Šiame prašyme nurodoma:

52.1. Projekto administratorius (juridinio asmens pavadinimas, kodas, buveinė arba fizinio asmens vardas, pavardė, adresas), data, vieta;

52.2. informacija apie atnaujintą (modernizuotą) daugiabutį namą (adresas, statybos metai, butų ir kitų patalpų skaičius, naudingasis plotas);

52.3. projekto ar jo etapo priemonių įgyvendinimo pradžios ir pabaigos datos;

52.4. pasiekta pastato energinio naudingumo klasė įgyvendinus projektą ar jo pirmojo etapo priemones ir nurodytos skaičiuojamosios šiluminės energijos sąnaudos;

52.5. pagal Taisyklių 3 punktą apskaičiuotas suminių skaičiuojamųjų šiluminės energijos sąnaudų skirtumas;

52.6. informacija apie projekto ar jo etapo įgyvendinimo finansavimo šaltinius (nurodoma investicijų suma, apmokėta butų ir kitų patalpų savininkų ir lengvatinio kredito lėšomis);

52.7. bendra statybos rangos darbų kaina, nurodyta statybos rangos darbų pirkimo sutartyje;

52.8. įgyvendintų energiją taupančių priemonių sąrašas, jų kaina;

52.9. bendra investicijų, tenkančių energinį efektyvumą didinančioms priemonėms, suma (nurodoma, kuri dalis šių investicijų apmokėta butų ir kitų patalpų savininkų lėšomis, kuri – lengvatinio kredito lėšomis);

52.10. apskaičiuota valstybės paramos dalis, sudaranti 15 procentų investicijų energinį efektyvumą didinančioms priemonėms įgyvendinti (nurodoma valstybės paramos dalis, tenkanti investicijoms, apmokėtoms butų ir kitų patalpų savininkų lėšomis, ir valstybės paramos dalis, tenkanti investicijoms, apmokėtoms skolintomis (lengvatinio kredito) lėšomis);

52.11. valstybės paramos dydis, kurį prašoma pervesti į butų ir kitų patalpų savininkų kaupiamųjų lėšų sąskaitą;

52.12. valstybės paramos dydis, kurio dalimi prašoma sumažinti suteiktą lengvatinį kreditą;

52.13. butų ir kitų patalpų savininkų kaupiamųjų lėšų sąskaitos numeris;

52.14. kita informacija, reikalinga teisei į valstybės paramą nustatyti;

52.15. Projekto administratoriaus atstovo pareigos, vardas, pavardė, parašas.

53. Kartu su Taisyklių 52 punkte nurodytu prašymu Agentūrai pateikiamos šių dokumentų kopijos (jeigu nepateiktos anksčiau):

53.1. investicijų plano;

53.2. pastato energinio naudingumo sertifikatų (sertifikato, parengto ir išduoto prieš projekto įgyvendinimą; sertifikato, parengto ir išduoto įgyvendinus projektą ar atlikus jo pirmojo etapo darbus (jeigu projektas įgyvendinamas etapais);

53.3. statybos rangos darbų pirkimo ataskaitų, sutarčių, įkainoto veiklos grafiko, lokalinių sąmatų, atliktų statybos rangos darbų priėmimo ir perdavimo aktų, sąskaitų faktūrų ir apmokėjimą patvirtinančių dokumentų;

53.4. statybos užbaigimo akto;

53.5. kiti prašyme nurodyti dokumentai.

54. Agentūra, gavusi Taisyklių 52 punkte nurodytą prašymą ir kartu su juo teikiamas Taisyklių 53 punkte nurodytų dokumentų kopijas, privalo:

54.1. nuvykti į atnaujintą (modernizuotą) daugiabutį namą ir vizualiai įsitikinti, kad įgyvendinant projektą (ar jo etapą) įgyvendintos visos investicijų plane (ar jo etape) numatytos energinį efektyvumą didinančios priemonės;

54.2. įsitikinti, kad investicijų į energinį efektyvumą didinančias priemones suma neviršija šių investicijų sumos, numatytos investicijų plane;

54.3. įsitikinti, kad įgyvendinus projektą pasiekta ne mažesnė kaip D pastato energinio naudingumo klasė ir skaičiuojamosios šilumos energijos sąnaudos sumažintos ne mažiau kaip 20 procentų, palyginti su sąnaudomis iki projekto įgyvendinimo pradžios;

54.4. patikrinti, ar prašyme Projekto administratoriaus nurodyta prašoma kompensuoti suma apskaičiuota teisingai.

55. Agentūra, atlikusi Taisyklių 54 punkte nurodytus veiksmus, priima sprendimą valstybės paramą suteikti arba jos nesuteikti.

56. Priėmusi sprendimą suteikti valstybės paramą, Agentūra apie priimtą sprendimą per 5 darbo dienas nuo šio sprendimo priėmimo informuoja:

56.1. Projekto administratorių, nurodydama valstybės paramos dydį, ir per 10 darbo dienų nuo sprendimo priėmimo apskaičiuoto dydžio valstybės paramą perveda į Projekto administratoriaus nurodytą butų ir kitų patalpų savininkų kaupiamųjų lėšų sąskaitą, jeigu investicijos ar jų dalis energinį efektyvumą didinančioms priemonėms įgyvendinti apmokėtos butų ir kitų patalpų savininkų lėšomis;

56.2. finansuotoją, nurodydama valstybės paramos dydį, tenkantį energinį efektyvumą didinančioms priemonėms, jeigu šios investicijos ar jų dalis apmokėtos suteikto lengvatinio kredito lėšomis.

57. Finansuotojas, gavęs Taisyklių 56.2 punkte nurodytą informaciją, per 10 darbo dienų nuo šios informacijos gavimo, atsižvelgdamas į suteiktos valstybės paramos dydį, sumažina suteikto lengvatinio kredito dydį, perskaičiuoja butų ir kitų patalpų savininkams arba Projekto administratoriui, veikiančiam butų ir kitų patalpų savininkų naudai, jeigu jis yra lengvatinio kredito gavėjas, tenkančias lengvatinio kredito grąžinimo mėnesines įmokas ir apie tai informuoja Agentūrą ir Projekto administratorių.

58. Jeigu kredito gavėjas yra Projekto administratorius, veikiantis butų ir kitų patalpų savininkų naudai, jis (Projekto administratorius), gavęs Taisyklių 57 punkte nurodytą finansuotojo informaciją apie suteiktos valstybės paramos lėšomis sumažintą jam tenkantį lengvatinį kreditą, per 5 darbo dienas perskaičiuoja butų ir kitų patalpų savininkams tenkančias mėnesines įmokas, susijusias su projekto įgyvendinimu, ir apie tai informuoja butų ir kitų patalpų savininkus.

59. Agentūra, priėmusi sprendimą nesuteikti valstybės paramos, nurodytos Taisyklių 48.1 punkte, per 5 darbo dienas nuo šio sprendimo priėmimo apie priimtą sprendimą raštu informuoja Projekto administratorių, nurodydama tokio sprendimo priėmimo priežastis. Sprendimas nesuteikti valstybės paramos priimamas, jeigu:

59.1. įgyvendinus projektą ar jo etapą nepasiekta D pastato energinio naudingumo klasė ir (ar) skaičiuojamosios šiluminės energijos sąnaudos sumažėja mažiau kaip 20 procentų, palyginti su skaičiuojamosiomis šiluminės energijos sąnaudomis iki daugiabučio namo atnaujinimo (modernizavimo) priemonių įgyvendinimo;

59.2. projektas parengtas ir (arba) įgyvendintas nesilaikant Nutarime, Programoje, Taisyklėse, Projektų rengimo tvarkos apraše nustatytų sąlygų ir tvarkos;

59.3. įgyvendintos ne visos investicijų plane numatytos energinį efektyvumą didinančios priemonės, išskyrus atvejus, numatytus Taisyklių 62 punkte;

59.4. Agentūrai pateikti ne visi ir (ar) netinkamai užpildyti dokumentai, reikalingi valstybės paramos dydžiui apskaičiuoti ar įsitikinti, kad projektas įgyvendintas.

60. Išnagrinėjusi Projekto administratoriaus pateiktą prašymą ir dokumentus ir nustačiusi, kad Projekto administratorius neteisingai apskaičiavo prašomą kompensuoti valstybės paramos dydį, Agentūra, remdamasi pateiktais dokumentais ar jų kopijomis, patikslina prašomą kompensuoti valstybės paramos dydį ir priima sprendimą suteikti valstybės paramą. Apie priimtą sprendimą ir patikslintą valstybės paramos dydį Agentūra Taisyklių 56 punkte nustatyta tvarka informuoja Projekto administratorių ir finansuotoją ir patikslinto dydžio valstybės paramą per 10 darbo dienų nuo šio sprendimo priėmimo perveda į prašyme nurodytą butų ir kitų patalpų savininkų kaupiamųjų lėšų sąskaitą, jeigu investicijos į energinį efektyvumą didinančias priemones ar jų dalis apmokėtos butų ir kitų patalpų savininkų lėšomis.

61. Jeigu projektas įgyvendinamas etapais, valstybės parama – Taisyklių 48.1 punkte nurodytų išlaidų kompensacija – gali būti teikiama atlikus pirmojo etapo darbus. Šiuo atveju valstybės paramos dydis nustatomas atsižvelgiant į faktiškai per pirmąjį etapą patirtas investicijų, tenkančių investicijų plane nurodytoms energinį efektyvumą didinančioms priemonėms, išlaidas. Valstybės parama kompensuojant investicijas, tenkančias energinį efektyvumą didinančioms priemonėms, ar jų dalį gali būti teikiama atlikus kiekvieno kito projekto etapo darbus, atsižvelgiant į faktiškai per kiekvieną kitą projekto įgyvendinimo etapą patirtas energinį efektyvumą didinančių priemonių įgyvendinimo išlaidas.

62. Jeigu per projektui įgyvendinti skirtą laiką įgyvendinamos ne visos investicijų plane nurodytos energinį efektyvumą didinančios priemonės, tačiau įvykdomos Taisyklių 2 punkte nustatytos sąlygos, Projekto administratorius šiame skyriuje nustatyta tvarka gali kreiptis į Agentūrą su prašymu suteikti valstybės paramą. Kartu su prašymu ir kitais dokumentais pateikiama butų ir kitų patalpų savininkų sprendimo neįgyvendinti likusių energinį efektyvumą didinančių priemonių protokolo kopija.

63. Jeigu daugiabučio namo butų ir kitų patalpų savininkai Nutarimo 2.7 punkte nustatytu laiku įgyvendina projektą ir Agentūra pagal Taisyklių 3 punktą nustato, kad įgyvendinus šį projektą pasiekta ne mažesnė kaip D pastato energinio naudingumo klasė ir skaičiuojamosios šiluminės energijos sąnaudos sumažintos ne mažiau kaip 40 procentų, palyginti su skaičiuojamosiomis šiluminės energijos sąnaudomis iki atnaujinimo (modernizavimo) projekto įgyvendinimo, daugiabučio namo butų ir kitų patalpų savininkams teikiama Nutarimo 2.7 punkte nustatyto dydžio papildoma valstybės parama – kompensuojama investicijų, tenkančių investicijų plane nurodytoms energinį efektyvumą didinančioms priemonėms, dalis.

64. Agentūra, nustačiusi, kad įgyvendinus projektą įvykdytos Taisyklių 63 punkte nustatytos sąlygos, per 5 darbo dienas nuo Taisyklių 55 punkte nurodyto sprendimo priėmimo apskaičiuoja papildomos valstybės paramos dydį, tenkantį energinį efektyvumą didinančioms priemonėms, ir Projekto administratorių raštu informuoja apie galimybę kreiptis dėl papildomos valstybės paramos suteikimo.

65. Projekto administratorius, gavęs Taisyklių 64 punkte nurodytą informaciją, kreipiasi į Agentūrą, pateikdamas jos nustatytos formos prašymą ir finansuotojo raštą apie negrąžinto lengvatinio kredito likutį, jeigu projektui įgyvendinti paimtas lengvatinis kreditas.

66. Agentūra, gavusi Taisyklių 65 punkte nurodytą prašymą ir finansuotojo išduotą raštą, patikrina prašyme nurodytą informaciją ir per 10 darbo dienų nuo prašymo gavimo priima sprendimą suteikti papildomą valstybės paramą. Prieš priimdama sprendimą, Agentūra su finansuotoju raštu suderina papildomos valstybės paramos, kurios lėšomis bus dengiamas lengvatinis kreditas ar jo dalis, dydį. Apie priimtą sprendimą Agentūra per 5 darbo dienas nuo sprendimo priėmimo raštu informuoja Projekto administratorių ir finansuotoją, jeigu projektui įgyvendinti paimtas lengvatinis kreditas, nurodydama papildomos valstybės paramos dydį, tenkantį energinį efektyvumą didinančioms priemonėms. Gauti prašymai registruojami ir nagrinėjami iš eilės.

67. Jeigu projektui ar jo daliai įgyvendinti paimtas lengvatinis kreditas, papildomos valstybės paramos lėšas Agentūra perveda finansuotojui, kuris, atsižvelgdamas į suteiktos papildomos valstybės paramos dydį, sumažina suteikto ir negrąžinto lengvatinio kredito likutį, tenkantį butų ir kitų patalpų savininkams arba Projekto administratoriui, veikiančiam butų ir kitų patalpų savininkų naudai, jeigu jis yra lengvatinio kredito gavėjas, perskaičiuoja jiems tenkančias lengvatinio kredito mėnesines įmokas ir apie tai informuoja Agentūrą ir Projekto administratorių.

68. Jeigu kredito gavėjas yra Projekto administratorius, veikiantis butų ir kitų patalpų savininkų naudai, jis (Projekto administratorius), gavęs Taisyklių 67 punkte nurodytą finansuotojo informaciją apie papildomos valstybės paramos lėšomis sumažintą jam tenkantį lengvatinį kreditą, per 5 darbo dienas perskaičiuoja butų ir kitų patalpų savininkams tenkančias mėnesines įmokas, susijusias su projekto įgyvendinimu, ir apie tai informuoja butų ir kitų patalpų savininkus.

69. Jeigu projektas ar jo dalis įgyvendinti butų ir kitų patalpų savininkų lėšomis, papildomos valstybės paramos lėšas Agentūra perveda į Projekto administratoriaus nurodytą butų ir kitų patalpų savininkų kaupiamųjų lėšų sąskaitą.

VII. VALSTYBĖS PARAMA APMOKANT KREDITO DRAUDIMO IR KIEKVIENO MĖNESIO KREDITO IR PALŪKANŲ ĮMOKAS

70. Valstybės parama apmokant kredito draudimo, jeigu kreditas draudžiamas, ir kiekvieno mėnesio kredito ir palūkanų įmokas teikiama:

70.1. daugiabučio namo butų savininkams, turintiems teisę į būsto šildymo išlaidų kompensaciją;

70.2. savivaldybėms – už jų nuosavybės teise valdomas gyvenamąsias patalpas.

71. Valstybės parama apmokant kredito draudimo įmokas už daugiabučio namo butų savininkus, turinčius teisę į būsto šildymo išlaidų kompensaciją, ir savivaldybes, taip pat kiekvieno mėnesio kredito ir palūkanų įmokas už savivaldybes teikiama Programai įgyvendinti numatytomis Lietuvos Respublikos valstybės biudžeto lėšomis. Kiekvieno mėnesio kredito ir palūkanų įmokos už daugiabučio namo butų savininkus, turinčius teisę į būsto šildymo išlaidų kompensaciją, apmokamos Lietuvos Respublikos valstybės biudžeto specialiosios tikslinės dotacijos savivaldybių biudžetams lėšomis arba savivaldybės, kuri piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą teikia atlikdama savarankiškąją savivaldybių funkciją, biudžeto lėšomis.

72. Daugiabučio namo buto savininko teisė į valstybės paramą apmokant kredito draudimo įmoką nustatoma vadovaujantis savivaldybės išduotomis pažymomis, patvirtinančiomis, kad daugiabučio namo buto savininkas turi teisę į būsto šildymo išlaidų kompensaciją pagal Lietuvos Respublikos piniginės socialinės paramos nepasiturintiems gyventojams įstatymą.

73. Daugiabučio namo butų savininkams, turintiems teisę į būsto šildymo išlaidų kompensaciją, tenkantis kreditas, paimtas projektui įgyvendinti, ir palūkanos arba jiems tenkanti Projekto administratoriaus, veikiančio butų ir kitų patalpų savininkų naudai, vardu paimto kredito ir palūkanų dalis apmokama Kredito ir palūkanų apmokėjimo tvarkos aprašo nustatyta tvarka.

74. Dėl kredito draudimo įmokos, tenkančios daugiabučio namo butų savininkams, turintiems teisę į būsto šildymo išlaidų kompensaciją, ir savivaldybių nuosavybės teise valdomoms gyvenamosioms patalpoms, apmokėjimo Projekto administratorius kreipiasi į Agentūrą pateikdamas jos nustatytos formos prašymą suteikti valstybės paramą kredito draudimo įmokoms apmokėti. Šiame prašyme nurodoma:

74.1. Projekto administratorius (juridinio asmens pavadinimas, kodas, buveinė arba fizinio asmens vardas, pavardė, adresas), data, vieta;

74.2. informacija apie daugiabutį namą, kurio atnaujinimo (modernizavimo) darbams atlikti skolinamos lėšos (adresas, statybos metai, butų skaičius, naudingasis plotas);

74.3. informacija apie daugiabučio namo butų savininkus, turinčius teisę į būsto šildymo išlaidų kompensaciją (butų savininkų sąrašas, kiekvieno buto naudingasis plotas);

74.4. informacija apie daugiabučiame name esančias savivaldybės nuosavybės teise valdomas gyvenamąsias patalpas (gyvenamųjų patalpų sąrašas, jų naudingasis plotas);

74.5. kredito draudimo kaina;

74.6. prašomas suteikti valstybės paramos kredito draudimo įmokoms apmokėti dydis ir šio dydžio apskaičiavimą pagrindžianti informacija;

74.7. kreditą draudžianti organizacija ir jos atsiskaitomosios sąskaitos numeris;

74.8. kita informacija, reikalinga teisei į valstybės paramą nustatyti;

74.9. Projekto administratoriaus atstovo pareigos, vardas, pavardė, parašas.

75. Kartu su Taisyklių 74 punkte nurodytu prašymu Agentūrai pateikiama kredito draudimo sutarties ir savivaldybės išduotų pažymų, patvirtinančių, kad daugiabučio namo buto savininkai turi teisę į būsto šildymo išlaidų kompensaciją, kopijos.

76. Agentūra, gavusi Taisyklių 74 punkte nurodytą prašymą ir kartu su juo teikiamas Taisyklių 75 punkte nurodytų dokumentų kopijas, ne vėliau kaip per 10 darbo dienų nuo prašymo ir dokumentų kopijų pateikimo įsitikina, kad prašyme nurodyti butų savininkai prašymo pateikimo dieną turi teisę į būsto šildymo išlaidų kompensaciją, patikrina, ar prašyme pateikta teisinga informacija apie savivaldybės nuosavybės teise valdomas gyvenamąsias patalpas, ar prašyme nurodytas prašomas apmokėti valstybės paramos dydis apskaičiuotas teisingai, priima sprendimą suteikti valstybės paramą kredito draudimo įmokoms apmokėti ir per 10 darbo dienų nuo šio sprendimo priėmimo suteikto dydžio valstybės paramą perveda į kreditą apdraudusios organizacijos atsiskaitomąją sąskaitą. Apie priimtą sprendimą suteikti valstybės paramą ir šios paramos suteikimą Agentūra raštu informuoja Projekto administratorių.

77. Išnagrinėjusi pateiktus dokumentus ir nustačiusi, kad prašomas suteikti valstybės paramos dydis apskaičiuotas neteisingai, Agentūra, remdamasi Projekto administratoriaus pateiktais dokumentais ar jų kopijomis, patikslina valstybės paramos dydį, priima sprendimą suteikti valstybės paramą ir per Taisyklių 76 punkte nurodytą laiką valstybės paramą perveda į kreditą apdraudusios organizacijos atsiskaitomąją sąskaitą.

78. Kiekvieno mėnesio kreditas ir palūkanos, tenkantys savivaldybės nuosavybės teise valdomoms gyvenamosioms patalpoms, apmokami įgyvendinus projektą, po to, kai Agentūra suteikia butų ir kitų patalpų savininkams Taisyklėse nustatytą valstybės paramą ir finansuotojas, atsižvelgdamas į suteiktos valstybės paramos dydžius, sumažina projektui įgyvendinti suteiktą lengvatinį kreditą ir perskaičiuoja kredito ir palūkanų mėnesines įmokas, tenkančias butų ir kitų patalpų savininkams arba Projekto administratoriui, jeigu jis yra lengvatinio kredito gavėjas.

79. Dėl kiekvieno mėnesio kredito ir palūkanų įmokų, tenkančių savivaldybės nuosavybės teise valdomoms gyvenamosioms patalpoms, apmokėjimo Projekto administratorius raštu kreipiasi į Agentūrą prašydamas patvirtinti valstybės paramos apmokant kiekvieno mėnesio kredito ir palūkanų įmokų vienerių metų grafiką, pateikdamas jos nustatytos formos prašymą suteikti valstybės paramą apmokant kiekvieno mėnesio kredito ir palūkanų įmokas, tenkančias savivaldybės nuosavybės teise valdomoms gyvenamosioms patalpoms. Šiame prašyme nurodoma:

79.1. Projekto administratorius (juridinio asmens pavadinimas, kodas, buveinė arba fizinio asmens vardas, pavardė, adresas), data, vieta;

79.2. informacija apie daugiabutį namą, kurio projektui įgyvendinti suteiktas lengvatinis kreditas (adresas, statybos metai, butų skaičius, naudingasis plotas);

79.3. informacija apie projekto finansavimą (nurodoma bendra projekto įgyvendinimo (statybos rangos darbų) kaina, statybos rangos darbų kaina, apmokėta butų ir kitų patalpų savininkų lėšomis, statybos rangos darbų kaina, apmokėta suteikto lengvatinio kredito lėšomis);

79.4. informacija apie finansuotoją (pavadinimas, kodas, adresas, atsiskaitomosios sąskaitos, į kurią prašoma pervesti kiekvieno mėnesio kredito ir palūkanų įmokas, numeris);

79.5. informacija apie daugiabučiame name esančias savivaldybės nuosavybės teise valdomas gyvenamąsias patalpas (gyvenamųjų patalpų sąrašas, jų registro numeris ir naudingasis plotas, šioms patalpoms tenkančios faktinės investicijos ir kredito likutis);

79.6. kita informacija, reikalinga teisei į valstybės paramą nustatyti;

79.7. Projekto administratoriaus atstovo pareigos, vardas, pavardė, parašas.

80. Kartu su Taisyklių 79 punkte nurodytu prašymu Agentūrai pateikiami šie dokumentai:

80.1. kreditavimo sutarties kopija;

80.2. finansuotojo arba Projekto administratoriaus kiekvienai savivaldybės nuosavybės teise valdomai gyvenamajai patalpai sudarytas kredito ir palūkanų grąžinimo planas (jeigu kredito gavėjas yra Projekto administratorius, veikiantis butų ir kitų patalpų savininkų naudai, teikiamas kredito ir palūkanų grąžinimo planas turi būti suderintas su finansuotoju);

80.3. dokumentai, patvirtinantys, kad gyvenamąsias patalpas, dėl kurių kreipiamasi suteikti valstybės paramą, nuosavybės teise valdo savivaldybė.

81. Agentūra, gavusi Taisyklių 79 punkte nurodytą prašymą ir kartu su juo teikiamus Taisyklių 80 punkte nurodytus dokumentus, įsitikina, kad prašyme nurodytas gyvenamąsias patalpas nuosavybės teise valdo savivaldybė, patikrina, ar šioms patalpoms tenkančios su projekto įgyvendinimu susijusios investicijos apskaičiuotos teisingai, ir priima sprendimą suteikti valstybės paramą.

82. Agentūra, priėmusi sprendimą suteikti valstybės paramą, kreditavimo sutartyje nustatyta tvarka ir terminais kiekvieno mėnesio kredito ir palūkanų įmokas, tenkančias savivaldybės nuosavybės teise valdomoms gyvenamosioms patalpoms, perveda į kreditavimo sutartyje nurodytą kredito grąžinimo sąskaitą. Apie priimtą sprendimą suteikti valstybės paramą Agentūra per 5 darbo dienas nuo tokio sprendimo priėmimo raštu informuoja finansuotoją.

VIII. BAIGIAMOSIOS NUOSTATOS

83. Pasibaigus ketvirčiui, finansuotojas per 10 darbo dienų pateikia Agentūrai informaciją apie pasirašytų kreditavimo sutarčių skaičių, kreditavimo sumą, įvykdytų mokėjimų sumą ir kreditavimo sutarčių pratęsimą.

84. Agentūra kas mėnesį teikia Aplinkos ministerijai informaciją apie suteiktą pagal Taisykles valstybės paramą.

85. Jeigu paaiškėja, kad Projekto administratorius teisei į valstybės paramą ir valstybės paramos dydžiui nustatyti pateikė klaidingus duomenis, arba kitų aplinkybių, dėl kurių išmokėta per didelė valstybės parama (išskyrus lengvatinius kreditus), arba valstybės parama negalėjo būti suteikta, arba butų ir kitų patalpų savininkai, vykdantys ūkinę veiklą atnaujinamo (modernizuojamo) daugiabučio namo nuosavybės teise priklausančiame bute ar kitose patalpose, neinformavo Projekto administratoriaus apie nuosavybės teise jiems priklausančiuose butuose ir kitose patalpose jų vykdomą ūkinę veiklą arba pateikė klaidingą informaciją, Agentūra priima sprendimą dėl permokėtų lėšų sugrąžinimo. Apie tai ji raštu praneša finansuotojui, jeigu suteiktas lengvatinis kreditas, Projekto administratoriui ir (ar) atitinkamų butų ir kitų patalpų savininkams. Projekto administratorius ir (ar) atitinkamų butų ar kitų patalpų savininkai privalo ne vėliau kaip per 3 mėnesius nuo pranešimo gavimo dienos pervesti Agentūros sprendime dėl permokėtų lėšų sugrąžinimo nurodytą sumą į Agentūros pranešime nurodytą sąskaitą. Per nustatytą laiką negrąžinta permokėta suma iš Projekto administratoriaus ir (ar) atitinkamų butų ar kitų patalpų savininkų išieškoma Lietuvos Respublikos įstatymų nustatyta tvarka.

86. Įgyvendinamų projektų statybos techninės priežiūros proceso priežiūrą vykdo Valstybinė teritorijų planavimo ir statybos inspekcija prie Aplinkos ministerijos.

87. Taisyklių nustatyta tvarka į Projekto administratoriaus nurodytą butų ir kitų patalpų savininkų kaupiamųjų lėšų sąskaitą pervestos valstybės paramos lėšos paskirstomos ir grąžinamos butų ir kitų patalpų savininkams.

88. Dokumentai (ir (ar) jų kopijos), susiję su projekto parengimu, įgyvendinimu ir valstybės paramos teikimu, saugomi Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) ir Reglamento (EB) Nr. 1083/2006 90 straipsnyje nustatyta tvarka.

89. Asmenys, pažeidę Taisyklių reikalavimus, atsako Lietuvos Respublikos įstatymų nustatyta tvarka.

______________

